Ελεονώρα της Αυστρίας

Η Ελεονώρα (γερμ. Eleonora von Habsburg, 15 Νοεμβρίου 1498 - 25 Φεβρουαρίου 1558) από τον Οίκο των Αψβούργων ήταν πριγκίπισσα της Αυστρίας και της Καστίλης. Με τους γάμους της έγινε πρώτα βασίλισσα της Πορτογαλίας (1518-21) και μετά βασίλισσα της Γαλλίας (1530-47).

Βιογραφία
Η Ελεονώρα ήταν η μεγαλύτερη κόρη και το μεγαλύτερο παιδί του Φιλίππου Α΄ της Καστίλης, Διαδόχου της Αυστρίας, Ουγγαρίας, Βοημίας & Γερμανίας, Δούκα της Βουργουνδίας και επαρχιών των Κάτω Χωρών, και της Ιωάννας Α΄ της Καστίλης. Ο πατέρας της ήταν, ως Φίλιππος Α΄, βασιλιάς της Καστίλης λόγω συζυγικού δικαιώματος (jure uxoris). H Ελεονώρα ήταν η μεγαλύτερη αδελφή των Καρόλου Ε΄, του Φερδινάνδου Α΄, της Ισαβέλλας, Βασίλισσας της Δανίας, της Μαρίας, Βασίλισσας της Ουγγαρίας, και της Αικατερίνης, Βασίλισσας της Πορτογαλίας.

Στη νεότητά της οι συγγενείς της αποφάσισαν να την παντρέψουν με τον Ερρίκο, μελλοντικό βασιλιά της Αγγλίας, αλλά όταν έγινε ο Ερρίκος βασιλιάς, αποφάσισε να νυμφευτεί τη θεία της Ελεονώρας, Αικατερίνη της Αραγονίας, η οποία ήταν και η χήρα του μεγαλύτερου αδελφού του, Αρθούρου, Πρίγκιπα της Ουαλίας, ο οποίος είχε πεθάνει πολύ πρόωρα. 

Το 1517, όταν αποκαλύφθηκαν σε γράμματα ερωτικές σχέσεις της Ελεονώρας με τον Φρειδερίκο Β΄ του Παλατινάτου, ο αδελφός της, Κάρολος, τον εξόρισε από την Αυλή του, την ίδια χρονιά. 

 Βασίλισσα της Πορτογαλίας 
Η Ελεονώρα παντρεύτηκε τελικά στον πρώτο της γάμο στις 16 Ιουλίου 1518 τον θείο της, Εμμανουήλ Α΄ της Πορτογαλίας, ο οποίος είχε παντρευτεί σε προηγούμενους γάμους του δυο δικές της θείες (Ισαβέλλα και Μαρία). Ο αδελφός της αποφάσισε τον συγκεκριμένο γάμο προκειμένου να εμποδίσει κάθε βοήθεια των Πορτογάλων στους επαναστάτες της Καστίλης. Από τον γάμο γεννήθηκε ο Κάρολος, που πέθανε βρέφος (1520), και η Μαρία, Δούκισσα του Βιζέου (1521). Στις 13 Δεκεμβρίου 1521 ο πρώτος της σύζυγος πέθανε από επιδημία πανούκλας και η Ελεονώρα επέστρεψε ξανά στη Μαδρίτη στην Αυλή του αδελφού της, Καρόλου. 

 Βασίλισσα της Γαλλίας 
Ο Φραγκίσκος Α΄ της Γαλλίας, ο οποίος ήταν χήρος από την πρώτη του σύζυγο, Κλαυδία της Βρετάνης, βρισκόταν αιχμάλωτος στην Αυλή του αδελφού της και εξαναγκάστηκε να υπογράψει την ταπεινωτική γι' αυτόν Συνθήκη της Μαδρίτης (1526). Ένας από τους όρους της συνθήκης ήταν να κάνει ο Φραγκίσκος Α΄ δεύτερο γάμο με την Ελεονώρα. Το ζεύγος αναχώρησε στη συνέχεια από την Ισπανία για το Μπορντώ και η Ελεονώρα στέφθηκε βασίλισσα της Γαλλίας στις 31 Μαΐου 1531· από τον γάμο της με τον Φραγκίσκο Α΄ δεν απέκτησε παιδιά. Ο Φραγκίσκος Α΄ την αγνόησε και προτιμούσε να έχει κρυφές σχέσεις με την ερωμένη του, Ανν ντε Πισσλέ. Η Ελεονώρα δεν συμμετείχε στην άσκηση πολιτικής, κάτι συνηθισμένο στις Γαλλίδες βασίλισσες, αλλά ήταν παρούσα σε όλες τις υπογραφές των μεγάλων συνθηκών της Γαλλίας με την Αγία Ρωμαϊκή Αυτοκρατορία, όπως και στον αρραβώνα του προγονού της, Ερρίκου, με την Αικατερίνη των Μεδίκων. Η Ελεονώρα έμεινε γνωστή στους Γάλλους για την καλοσύνη και τη φιλανθρωπία της, ενώ έπεισε τον σύζυγό της να φέρει πίσω στην Αυλή του τις κόρες του Μαγδαληνή και Μαργαρίτα, οι οποίες είχαν μεγαλώσει στην εξοχή μαζί με τη θεία τους, Μαργαρίτα της Ναβάρρας (αδελφή του Φραγκίσκου Α΄). Marshall, Rosalind K. (2003). Scottish Queens, 1034-1714. Tuckwell Press. p. 101.

Όταν η Ελεονώρα χήρεψε και με τον δεύτερο σύζυγό της, Φραγκίσκο Α΄, εγκατέλειψε τη Γαλλία για τις Βρυξέλλες (1548). Στη συνέχεια εγκαταστάθηκε στην Ισπανία μαζί με την αδελφή της, Μαρία, Βασίλισσα της Ουγγαρίας (1556). Βρισκόταν κοντά και στον αδελφό της, Κάρολο Ε΄, ο οποίος βρισκόταν στο Μοναστήρι του Γιούστε μετά την παραίτηση του από τον θρόνο και τη διαδοχή από τον αδελφό τους, Φερδινάνδο.  

Το 1558 συνάντησε την κόρη της, Μαρία, στο Μπαδαχόθ ύστερα από 28 ολόκληρα χρόνια. Πέθανε στο Ταλαβέρα λα Ρεάλ κατά το ταξίδι της επιστροφής σε ηλικία 59 ετών. Ενταφιάστηκε αρχικά στη Λιέιδα και έπειτα στο Εσκοριάλ. Ο θάνατός της συγκλόνισε τον αδελφό της, Κάρολο, ο οποίος πέθανε επτά μήνες αργότερα. 

Οικογένεια
Παντρεύτηκε πρώτα το 1518 τον Εμμανουήλ Α΄ της Πορτογαλίας και είχε δύο τέκνα:
 Κάρολος (1520 - 1521), Πρίγκιπας της Πορτογαλίας.
 Μαρία (1521 - 1577), Δούκισσα του Βιζέου.

Το 1521 απεβίωσε ο Εμμανουήλ Α΄ και η Ελεονώρα έκανε δεύτερο γάμο, με τον Φραγκίσκο Α΄ της Γαλλίας. Δεν απέκτησαν παιδιά.

Πρόγονοι

Πηγές
Marshall, Rosalind K. (2003). Scottish Queens, 1034-1714. Tuckwell Press. p. 101.

 Παραπομπές 

Κατηγορία:Βασίλισσες και Αυτοκράτειρες της Γαλλίας
Κατηγορία:Οίκος των Αψβούργων
Κατηγορία:Πριγκίπισσες της Αυστρίας
Κατηγορία:Βασίλισσες της Πορτογαλίας
Κατηγορία:Ινφάντας της Αραγωνίας
Κατηγορία:Ινφάντας της Καστίλλης
Κατηγορία:Ισπανίδες Ινφάντας